Up-1174/05
Natisni
Opravilna št.:
Up-1174/05
Datum odločitve:
14. 4. 2006
ECLI:
ECLI:SI:USRS:2006:Up.1174.05
Akt:
Ustavna pritožba zoper sodbo Višjega delovnega in socialnega sodišča št. Psp 286/2004 z dne 23. 3. 2005 

Ustavna pritožba zoper sklep Višjega delovnega in socialnega sodišča št. Psp 492/2005 z dne 7. 9. 2005
Izrek:
Ustavna pritožba zoper sodbo Višjega delovnega in socialnega sodišča št. Psp 286/2004 z dne 23. 3. 2005 se zavrže.
Ustavna pritožba zoper sklep Višjega delovnega in socialnega sodišča št. Psp 492/2005 z dne 7. 9. 2005 se zavrže.
Evidenčni stavek:
Če niso izčrpana vsa pravna sredstva, Ustavno sodišče ustavno pritožbo zavrže.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
2. 12. 2005
Vrsta odločitve:
sklep
Vrsta rešitve:
zavrženje
Dokument:
US25986
Dokument v PDF obliki:
Up-1174-05.pdf
118 KB
Prenesite datoteko
Up-1174/05-9
14. 4. 2006
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 28. marca 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
1. Ustavna pritožba zoper sodbo Višjega delovnega in socialnega sodišča št. Psp 286/2004 z dne 23. 3. 2005 se zavrže.
2. Ustavna pritožba zoper sklep Višjega delovnega in socialnega sodišča št. Psp 492/2005 z dne 7. 9. 2005 se zavrže.
Obrazložitev
1. Višje sodišče je s sodbo (navedeno v 1. točki izreka tega sklepa) na pritožbo Zavoda za zdravstveno zavarovanje Slovenije (tožena stranka v socialnem sporu – v nadaljevanju Zavod) delno spremenilo sodbo delovnega in socialnega sodišča prve stopnje tako, da je delno ugodilo zahtevku pritožnika in razveljavilo odločbi Zavoda ter ugotovilo, da je bil pritožnik vključen v obvezno zdravstveno zavarovanje kot samostojni podjetnik v času od 1. 12. 1998 do 16. 3. 1999. Zoper to odločitev Višjega sodišča je pritožnik vložil revizijo. Delovno in socialno sodišče prve stopnje je njegovo revizijo zavrglo, Višje sodišče pa je s sklepom (navedenim v 2. točki izreka tega sklepa) zavrnilo pritožnikovo pritožbo in potrdilo odločitev sodišča prve stopnje.
2. Pritožnik je dne 1. 12. 2005 vložil ustavno pritožbo zoper sodni odločbi, navedeni v izreku tega sklepa. Zatrjuje kršitev 25., 155. in 156. člena Ustave in predlaga, naj Ustavno sodišče ustavno pritožbo obravnava kljub temu, da je vložena prepozno. Meni, da so izkazane izjemne okoliščine, potrebne za obravnavo ustavne pritožbe, vložene po izteku roka za njeno vložitev.
3. Po prvem odstavku 52. člena Zakona o Ustavnem sodišču (v nadaljevanju ZUstS) se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba. Po prvem odstavku 51. člena ZUstS se lahko ustavna pritožba vloži, ko so izčrpana vsa redna in izredna pravna sredstva. Če so izpolnjene tudi druge procesne predpostavke za vložitev ustavne pritožbe, lahko Ustavno sodišče po tretjem odstavku 52. člena ZUstS v posebno utemeljenih primerih izjemoma odloča o ustavni pritožbi, ki je vložena po izteku šestdesetdnevnega roka.
4. Pritožnik izpodbija posamična akta, zoper katera, glede na veljavno zakonsko ureditev, niso bila izčrpana vsa pravna sredstva. Zoper izpodbijano sodbo Višjega delovnega in socialnega sodišča št. Psp 286/2004 je pritožnik revizijo vložil pravočasno, vendar jo je delovno in socialno sodišče prve stopnje zavrglo kot nedovoljeno, ker jo je pritožnik vložil sam, ob tem pa ni izkazal, da ima opravljen pravniški državni izpit. Ker pritožnik z nepravilno vloženo revizijo ne more izpolniti pogoja izčrpanosti pravnih sredstev iz prvega odstavka 51. člena ZUstS, je bilo potrebno ustavno pritožbo v tem delu zavreči.
5. Ustavna pritožba zoper sklep Višjega sodišča, naveden v 2. točki izreka tega sklepa, tudi če bi bila pravočasna, ne bi bila dovoljena. Pritožnik namreč tudi v tem delu ni izčrpal pravnih sredstev. Po tretjem odstavku 384. člena Zakona o pravdnem postopku (Uradni list RS, št. 26/99 in nasl. – ZPP), ki se skladno s prvim odstavkom 14. člena Zakona o delovnih in socialnih sodiščih (Uradni list RS, št. 19/94 – ZDSS) uporablja v obravnavanem socialnem sporu, je revizija vselej dovoljena zoper sklep, s katerim je sodišče druge stopnje potrdilo sklep sodišča prve stopnje, da se revizija zavrže. V tej zadevi bi torej pritožnik lahko zoper sklep sodišča druge stopnje vložil revizijo. Pritožnik ni izkazal, da bi izčrpal vsa pravna sredstva, zato je Ustavno sodišče ustavno pritožbo tudi v tem delu zavrglo.
6. Glede na to, da je bila ustavna pritožba zavržena zaradi neizčrpanosti pravnih sredstev, se Ustavnemu sodišču ni bilo treba spuščati v presojo, ali so podani utemeljeni razlogi za obravnavo ustavne pritožbe po tretjem odstavku 52. člena ZUstS.
7. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan